KIRJALLINEN KYSYMYS E-0097/01 esittäjä(t): Rosa Miguélez Ramos (PSE) komissiolle. BSE: eläinjauho.



Virallinen lehti nro 235 E , 21/08/2001 s. 0117 - 0118



KIRJALLINEN KYSYMYS E-0097/01 esittäjä(t): Rosa Miguélez Ramos (PSE) komissiolle (29. tammikuuta 2001) Aihe: BSE: eläinjauho Vuoden 2000 viimeisinä päivinä Mesían kunnassa (Galicia) sijaitsevaan avolouhokseen tuotiin 3000 naudanruhoa. Louhosta ei ole tehty vedenpitäväksi eikä mitenkään valmistettu tällaisen jätteen vastaanottamiseen. Ennen ruhoja samaan paikkaan oli tuotu 50 tonnia eläinjauhoa, jonka käyttö on Euroopan unionissa kielletty ja joka on tehty A-ryhmään kuuluvista eläimistä. Eläinten ruhot ja jauhosäkit kuljetettiin alueen paikallisten asukkaiden käsivoimin ja ajoneuvoilla, joita ei oltu valmistettu tähän tarkoitukseen. Asukkaiden huoli on valtava, sillä he eivät tiedä mitä vaikutuksia tällä saattaa olla heidän terveyteensä ja niiden terveyteen, jotka olivat kontaktissa kyseisten jätteiden kanssa. Tämän johdosta kysyn seuraavaa: Millaisia vaaroja komission tietojen mukaan aiheutuu A-ryhmään kuuluvista eläimistä valmistetun eläinjauhon ja riskiainesten kuljettamisesta niiden ihmisten terveydelle, jotka kuljettamista hoitavat? Koska ei ole selvää, mistä tämä eläinjauho on peräisin, voiko komissio ilmoittaa, mihin Euroopan unionin maihin vietiin Yhdistyneessä kuningaskunnassa valmistettua eläinjauhoa aikana, jolloin kyseinen jauho oli jo kielletty? Sitä kuitenkin valmistettiin edelleen. Onko komissio antanut määräyksiä eläinjauhojen kuljettamisesta hävitettäväksi, kuljettamisessa käytettävien ajoneuvojen ominaisuuksista, kuljettamista suorittavien henkilöiden suojelemisesta ja jauhojen hävittämisestä? Katsooko komissio, että avoimen taivaan alla oleva ja mitenkään valmistelematon jauhovarasto aiheuttaa vaaraa Mesían asukkaiden terveydelle? Mitä toimenpiteitä komission mielestä pitäisi toteuttaa vaaran vähentämiseksi? David Byrnen komission puolesta antama vastaus (27. maaliskuuta 2001) Tieteellinen ohjauskomitea esitti 26.27. lokakuuta 2000 alustavan muistion BSE-taudinaiheuttajan tai muiden patogeenien mahdollisesti saastuttaman lihaluujauhon turvallisesta käsittelystä, kuljetuksesta ja varastoinnista. Tähän muistioon, jossa todetaan päävaatimukset tällaisen aineksen varastointiin liittyvän riskin minimoimiseksi, voi tutustua seuraavassa Internet-osoitteessa: http://europa.eu.int/comm/food/fs/sc/ssc. Lihaluujauhon suorasta viennistä Yhdistyneestä kuningaskunnasta kaikkiin jäsenvaltioihin ja yhteisön ulkopuolisiin maihin on saatavissa tietoa laajalti ja julkisesti. Komissio lähettää nämä tiedot suoraan arvoisalle parlamentin jäsenelle. Seuraavaa yhteisön lainsäädäntöä sovelletaan nykyään lihaluujauhon tuotantoon, kuljetukseen ja hävittämiseen: - eläinlääkintäsäännöistä eläinjätteen hävittämisessä, käsittelyssä ja markkinoille saattamisessa 27. marraskuuta 1990 annettu neuvoston direktiivi 90/667/ETY(1) - tietynlaisella nisäkäsperäisellä eläinjätteellä käytävää kauppaa koskevista tietyistä suojatoimenpiteistä 21. lokakuuta 1997 tehty komission päätös 97/735/EY(2) - eläinjätteen prosessoimisessa sovellettavista toimenpiteistä tarttuvilta spongiformisilta enkefalopatioilta suojaamiseksi 19. heinäkuuta 1999 tehty neuvoston päätös 1999/534/EY(3) - tarttuvien spongiformisten enkefalopatioiden vuoksi riskin aiheuttavan aineksen käytöstä 29. kesäkuuta 2000 tehty komission päätös 2000/418/EY(4). Ehdotuksessa Euroopan parlamentin ja neuvoston asetukseksi muiden kuin ihmisravinnoksi tarkoitettujen eläinten sivutuotteiden terveyssäännöistä(5) säädetään yksityiskohtaiset edellytykset lihaluujauhon tuotannolle, varastoinnille, kuljetukselle ja hävittämiselle. Ehdotuksessa on käytetty alan tuoreinta tieteellistä tietämystä. Tämän asetusehdotuksen mukaisesti tautientorjuntastrategian perusteella käytettäväksi kelpaamaton lihaluujauho on hävitettävä jätteenä. Tällöin on noudatettava jätelainsäädäntöä ja erityisesti jätteistä 15. heinäkuuta 1975 annettua neuvoston direktiiviä 75/442/ETY(6) ja vaarallisista jätteistä 12. joulukuuta 1991 annettua neuvoston direktiiviä 91/689/ETY(7). Hävitettävä jäte on myös luokiteltava vaarallisista jätteistä annetun neuvoston direktiivin 91/689/ETY 1 artiklan 4 kohdan mukaisen vaarallisten jätteiden luettelon laatimisesta 22. joulukuuta 1994 tehdyn neuvoston päätöksen 94/904/EY(8) mukaisesti jätteiksi, joiden keräämisessä ja hävittämisessä on noudatettava erityisvaatimuksia tartuntojen ehkäisemiseksi. Lihaluujauho on luokiteltava vaaralliseksi jätteeksi, ellei sitä ole esikäsitelty taudinaiheuttajien inaktivoimiseksi tehtävällä menettelyllä, josta säädetään eläinjätteen prosessoimisessa sovellettavista toimenpiteistä tarttuvilta spongiformisilta enkefalopatioilta suojaamiseksi ja komission päätöksen 97/735/EY muuttamisesta 19. heinäkuuta 1999 tehdyssä neuvoston päätöksessä 1999/534/EY(10). Kun lihaluujauho on esikäsitelty tällä tavalla, sitä voidaan pitää ympäristölainsäädännössä tarkoitettuna muuna kuin vaarallisena jätteenä. Euroopan parlamentin ja neuvoston 18. syyskuuta 2000 antamassa direktiivissä 2000/54/EY(9) vahvistetaan vähimmäissäädökset työntekijöiden suojelemisesta terveyteen ja turvallisuuteen kohdistuvilta vaaroilta, jotka liittyvät biologisille tekijöille (myös tarttuviin spongiformisiin enkefalopatioihin yhteydessä oleville erityisille tekijöille) altistumiseen työssä. Myös tällaisten vaarojen ennaltaehkäisy sisältyy direktiivin soveltamisalaan. (1) EYVL L 363, 27.12.1990. Direktiivi sellaisena kuin se on viimeksi muutettuna Itävallan, Suomen ja Ruotsin liittymisasiakirjalla. (2) EYVL L 294, 28.10.1997. Päätös sellaisena kuin se on viimeksi muutettuna päätöksellä 1999/534/EY. (3) EYVL L 204, 4.8.1999. (4) EYVL L 158, 30.6.2000. Päätös sellaisena kuin se on viimeksi muutettuna komission päätöksellä 2001/2/EY (EYVL L 1, 4.1.2001). (5) KOM(2000) 574 lopullinen. (6) EYVL L 194, 25.7.1975. (7) EYVL L 377, 31.12.1991. (8) EYVL L 356, 31.12.1994. (9) EYVL L 262, 17.10.2000. (10) EYVL L 204, 4.8.1999.